钦定古今图书集成/理学汇编/文学典/第089卷 > 张天雨
## 钦定古今图书集成/理学汇编/文学典/第089卷 > 张天雨

按《辍耕录》：道士张伯雨，号句曲外史，又号贞居。尝从
王溪月真人入京。初，燕地未有梅花，吴闲闲宗师全
节时为嗣师，新从江南移至，护以穹庐，扁曰漱芳亭。
伯雨偶造其所，恍若与西湖故人遇。徘徊既久，不觉
熟寝于中。真人终日不见，伯雨深以为忧，意其出外
迷失街道也。梦觉，日已暮矣。归道所由，嗣师笑曰：“伯
雨素有诗名，宜作诗以赎过。”伯雨遂赋长诗，有“风沙
不惮五千里，将身跳入仙人壶”之句，嗣师大喜，送翰
林集贤尝所往来者，袁学士伯长、谢博士敬德、马御
史伯庸、吴助教养浩、虞修撰伯生和之。他日，伯雨往
谒谢诸公，惟虞先生全不言儒者事，只问道家典故，
虽答之或不能详。末问能作几家符篆？曰：“不能。”先生
曰：“某试书之，以质是否。”连书七十二家，伯雨汗流浃
背，辄下拜曰：“真吾师也。”自是托交甚契，故与先生书，
必称弟子焉。伯雨，杭州人。

按《浙江通志》：“天雨，字伯雨，钱塘人，宋文忠九成之裔。
早弃妻子，从开元宫王寿衍为徒。风裁凝峻，见者知
其为方外高士。工书，善诗歌，文益奇古。与吴兴赵孟
𫖯、浦城杨载、蜀郡虞集、豫章揭傒斯、清江范梈、金华
黄溍交甚善。尝屏居修《茅山志》，因自号曰句曲外史。”